Toimintasuunnitelma 2025

## 

## Toimintasuunnitelma toteuttaa uutta strategiaa 2025-2030

Pyöräliiton uutta strategiaa vuosille 2025-2030 on työstetty samaan aikaan kuin toimintasuunnitelmaa vuodelle 2025. Toimintasuunnitelma osaltaan tulee noudattamaan uutta strategiaa.

## Toiminnan kehittyminen

Pyöräliiton toiminta kasvoi merkittävästi vuosina 2022-2023 ja tasaantui vuoteen 2024. Tämä on näkynyt suoraan liikevaihdon ja henkilökunnan määrän kasvuna. Tavoitteena on pitää vuonna 2025 liikevaihto ja henkilöstömäärä samalla tasolla. Vuoden 2025 liikevaihdoksi arvioidaan 621000€. Vuonna 2025 Pyöräliitossa työskentelee 8 työntekijää. Perustyön puolella toiminnanjohtaja, viestintäsuunnittelija, tuottaja, vaikuttamistyön päällikkö, STEA:n hankkeissa työskentelee kaksi hanketyöntekijää sekä Pyörämatkailukeskuksessa kaksi työntekijää.

## Vaikuttamistyö

Vaikuttamistyössä lisätään suomalaisten pyöräilyä vaikuttamalla päätöksentekoon. Laadukkaampi ja turvallisempi liikenneympäristö kannustaa yhä useampaa pyöräilemään yhä useammin.

Toimenpiteet

* Tuodaan pyöräliikenteen kansanterveydellisiä vaikutuksia esiin.
  + Pyöräliikenteen kasvattaminen vaikuttaa liikkumattomuuteen ja pidentää työuria.
* Pyöräliikenteen turvallisuuden ja sujuvuuden parantaminen
  + Edistetään 30 km/h aluerajoituksia, tuodaan esiin yhä suurempaa tarvetta erotella pyöräliikenne jalankulusta.
* Edistetään kestäviä matkaketjuja sekä pyöräpysäköintiä.
  + Junapyöräilyn tiekartan markkinointi
* Selvitetään mitä pyöräilydataa, miten ja kenen toimesta kerätään ja tulisi kerätä sekä miten siitä voisi tulevaisuudessa koota kattavan valtakunnallisen Pyöräliikenteen vuosikirjan.
* Pyöräliitto on mukana pyöräliikenteeseen liittyvissä valtakunnallisissa päätösprosesseissa.
  + lausunnot ja lakivalmistelut, esimerkiksi Liikenteen rahoituksen ja verotuksen kokonaisuudistus, liikenneturvallisuusstrategia
  + mittari: lausuntojen määrät
* Kasvatetaan Pyöräliiton näkyvyyttä ja vaikuttavuutta verkostoitumalla alan ammattilaisten ja päättäjien kanssa.
  + Säännölliset tapaamiset Traficomin ja Väyläviraston kanssa
  + Päättäjätapaamiset kansanedustajien kanssa
  + Paikallisesti jäsenjärjestöt toimivat omien kaupunkien ja kuntien päättäjien ja viranomaisten kanssa
  + Eduskunnan kestävän liikenteen verkosto
* Toteutetaan Kunta- ja aluevaaleihin liittyen Pyörävaalit-kampanja yhteistyössä jäsenjärjestöjen kanssa.
* Vaikuttamistyön tavoitteena on kasvattaa pyöräliikenteen kulkutapaosuutta erityisesti lyhyillä (0-10km) matkoilla.

## Liikkumisenohjaus

Liikkumisenohjauksessa markkinoidaan kestäviä liikennemuotoja viestinnän, markkinoinnin ja tapahtumien keinoin.

* Viestinnässä kärkenä, että “Suomi on pyöräilymaa”. Tuodaan esiin, mitkä asiat Suomessa on pyöräilyn näkökulmasta hyvällä tolalla ja mistä voidaan olla ylpeitä.
  + mittari: mediaosumat
* Viestintäkampanja, jossa tuotetaan lyhytvideomuodossa kouluttavia tietoiskuja pyöräliikenteestä.
  + mittari: tietoiskuvideoiden määrä ja niiden seuraamismäärä
* Toimia pyöräliikenteen asiantuntijana, jonka mielipidettä ja neuvoja kysyvät niin arkipyöräilijät, pyöräilytoimialan yrittäjät kuin mediakin.
  + mittari: yhteydenottojen määrä
* Jatketaan Pyöräilytalvi-kampanjan toteuttamista ja tuetaan paikallisten tapahtumien järjestämiseen.
  + mittari: mediaosumat ja paikallisten tapahtumien määrä

## Pyörämatkailukeskus

Pyörämatkailukeskus on Pyöräliiton ja Pyöräilykuntien verkoston yhteinen pyörämatkailun kehitysorganisaatio, jonka tehtävänä on koordinoida ja yhtenäistää Suomen pyörämatkailun kehitystyötä valtakunnallisesti. Pyörämatkailukeskus edistää Suomessa tehtävää pyörämatkailun kehitystyötä koordinoimalla ja parantamalla alan ammattilaisten osaamista, sekä keräämällä tietoa niin kansainvälisten kuin kotimaisten asiakkaiden käyttöön ylläpitämällä Bikeland.fi -sivustoa ja siihen liitännäisiä sosiaalisen median sivustoja. Pyörämatkailukeskus toimii myös Suomen virallisena EuroVelo -koordinaatiokeskuksena.

Tavoitteena on vakiinnuttaa pyörämatkailukeskuksen tekemä työ osaksi Pyöräliiton toimintaa ja varmistaa nykyistä pysyvämpi rahoitus. Pyöräliitto on mukana pyörämatkailuun liittyvässä Bike across the Baltic Interreg-hankkeessa 2024-2025.

* Pyörämatkailureittien määrän ja laadun parantaminen jatkamalla reittikehittäjien neuvontaa, koulutusta ja tiedon jatkoa.
  + Mittarit: Neuvontatilanteet ja koulutukset.
* Tehostetaan Bikeland.fi:n tunnettavuutta ja lisätään tietämystä pyörämatkailun taloudellisista vaikutuksista.
  + Mittarit: Bikeland.fi -sivuston kävijämäärä ja paikkamyynti
  + Welcome Cyclist -tunnuksen saaneiden yritysten määrä ja saatava tulo
* Tuotetaan vuosittain Suuri suomalainen pyörämatkailukysely sekä Welcome Cyclist -tunnuksen saaneille yrityksille suunnattu kysely.
* Vahvistetaan Pyörämatkailukeskuksen rahoitusta osana Pyöräliiton kokonaisrahoitusta
  + Mittari: saatu hanke -ja pysyväisrahoitus (euromäärä)
  + Oma koulutus/konsultointi myynti rahoituksen sallimissa rajoissa.

## VeloFinland ja muut tapahtumat

VeloFinland on Pyöräliiton vuosittain järjestämä pyöräliikenteen ja -matkailun oma ammattilais- ja aktiivitapahtuma. Tapahtuma kiertää ympäri Suomea eri paikkakunnilla.

* Järjestetään VeloFinland 2025 tapahtumakaupungissa, joka julkaistaan syksyllä 2024.
  + Mittari: Tapahtuman järjestäminen ja sen osallistujamäärä sekä osallistujapalaute.
* Tapahtuma järjestetään jälleen täysin kaksikielisenä (suomi & englanti) ja sinne houkutellaan kansainvälisiä opiskelijoita ja alan ammattilaisia ulkomailta.
  + Mittari: ei-suomenkielisten osallistujien määrä, kuinka monesta eri kunnasta on työntekijöitä osallistuu
* Valitaan 2-3 tärkeintä tapahtumaa, joihin osallistutaan vuosittain. Väylät & Liikenne -tapahtuma on yksi näistä.
  + Mittari: tapahtumien määrä

## Dynamo

Dynamo on Pyöräliiton yritysyhteistyön verkosto. Dynamossa on mukana laajasti pyörätoimialan yrityksiä pyörien myyjistä ja maahantuojista kaupunkipyöräoperaattoreihin ja pyöräliikenteen suunnittelutoimistoihin.

* Järjestään 3-4 Dynamo-tapaamista, joissa osassa on myös ulkopuolisia esiintyjiä ajankohtaisista teemoista.
  + mittari: toteutuneet tapaamiset ja osallistujamäärät
* Hankitaan vähintään 5 uutta Dynamo-jäsenyritystä.
  + Mittari: jäsenyritysten määrä, budjetoidun jäsenmaksumäärän toteutuminen

## Pyöräpajat rullaamaan

Pyöräpajat rullaamaan on STEA-rahoitteinen hanke vuosina 2023-2025. Sen tavoitteena on lisätä yhteisöllisten ja avointen pyöräpajojen määrää ja kehittää niiden toimintaa valtakunnallisesti.

* Jatketaan toimintaa hankesuunnitelman mukaisesti.

## Satulaan ja Erityispyörän satulaan

Satulaan on STEA-rahoitteinen hanke vuonna 2022 alkanut hanke, joka jatkuu kevääseen 2025. Siinä kannustetaan yli 50-vuotiaita jatkamaan pyöräilyä ja aloittamaan se uudelleen, jos pyöräily on jäänyt vähemmälle. STEA:sta on haettu rahoitusta uudelle Erityispyörän satulaan -hankkeelle, jonka tavoitteena on parantaa erityispyörien näkyvyyttä ja saavutettavuutta. Tavoitteena on, että yhä useampi eri syistä liikuntarajoitteinen ihminen saa mahdollisuuden kokeilla erityispyörää nähdäkseen olisiko se liikkumista edistävä apuväline.

* Jatketaan toimintaa hankesuunnitelman mukaisesti.

## Järjestötoiminta

Järjestötoiminnassa tuetaan Pyöräliiton paikallisia jäsenjärjestöä toimimaan mahdollisimman hyvin.

* Järjestään Talvipäivät -koulutustapahtuma tammikuussa jäsenjärjestöjen aktiiveille.
  + mittari: osallistuneiden jäsenjärjestöjen määrä, kirjalliset palautteet
* Tuetaan jäsenhankinnassa.
  + mittari: jäsenhankintakampanjaan osallistuneiden jäsenjärjestöjen määrä
* Neuvotellaan valtakunnallisia jäsenetuja Pyöräliiton jäsenille.
  + mittari: etujen määrä

## Viestintä

Pyöräliiton viestintää toteutetaan vuonna 2024 uusituilla verkkosivuilla, sosiaalisen median sivustoilla sekä lehdistötiedottein.

* Tuotetaan ja kehitetään aktiivisesti vaikuttajaviestintää tukevia materiaaleja.
  + Mittari: Mediaosumat, joissa vaikuttamisviestintä kärkenä.
  + Kärkiviestit vuonna 2025 ovat “Pyöräliikenteen terveyshyödyt” sekä “Suomi on pyöräilymaa”.
* Ylläpidetään verkkosivuja, joissa on ajantasaista tietoa pyöräliikenteeseen liittyen.
* Viestintäsuunnitelman- ja vuosikellon päivittäminen / uusiminen

## Kansainvälinen toiminta

Pyöräliitto seuraa kansainvälisiä pyöräilyn trendejä ja kehityssuuntia pyrkien tuomaan muissa maissa toimineita hyviä käytäntöjä esiin Suomessa.

* Jatketaan aktiivista tiedonvaihtoa pohjoismaisten sisarjärjestöjen kanssa ja haetaan rahoitusta yhteisen hankkeen tekemiseen.
  + mittari: yhteisten tapaamisten määrä, hankehakemuksen lähteminen
* Osallistutaan taloudellisten resurssien salliessa Velo-city -seminaariin. Seminaarin antia jaetaan kotimaassa viestinnän keinoin sekä osallistumalla Velo-city -jälkiseminaariin.
  + mittari: osallistuneiden määrä
* Osallistutaan mahdollisuuksien mukaan EuroVelo -reittien kehittämiseen ja pyritään muuttamaan EuroVelojen rahoitusosuuksia Suomen kannalta järkevämmäksi.
* Osallistutaan mahdollisuuksien mukaan European Cyclists’ Federationin vuosikokoukseen.

## Hallinto ja talous

Hallinnon ja talouden näkökulmasta Pyöräliiton keskeisenä tavoitteena on kääntää negatiivinen tase takaisin positiiviseksi. Keinoina tähän etsitään ulkoista varhainhankintakumppania, lisätään yritysyhteistyötä ja tehdään Pyörämatkailukeskuksen Welcome Cyclist -tunnuksesta maksullinen.

Muita hallintoon liittyviä toimenpiteitä ovat:

* Selkeytetään työntekijöiden vastuualueita.
* Päivitetään Pyöräliiton tasa-arvo- ja yhdenvertaisuusohje.